Bruno Jerup (EL), 1997-10-28:
Jeg vil starte med at takke ordførerne og regeringen for debatten her i dag.
Det er i hvert fald interessant at se, at regeringen ikke har forsøgt at benægte, at der er væsentlige flaskehalsproblemer inden for de områder, som vi har nævnt i forespørgselsdebatten.
Det er også interessant at se, at man heller ikke har forsøgt at argumentere mod nogle af de overvejelser, som undertegnede havde i ordførertalen, om, hvordan det vil udvikle sig på bl.a. lærer- og sygeplejerskeområdet.
Jeg noterede mig også, at arbejdsministeren siger, at der selvfølgelig kan gøres mere, men jeg vil sige, at nogle af de instrumenter, som arbejdsministeren har lagt på bordet, bestemt ikke lige er den kop te, som Enhedslisten vil anbefale.
Vi vil i stedet for anbefale, at man går den rigtige vej, nemlig sørger for at sikre, at der bliver
flere uddannelsespladser, og at man simpelt hen uddanner så mange, at kapaciteten kommer til at tilsvare både det nuværende og det fremtidige behov.
Vi mærker os, at undervisningsministeren siger, at det ikke har været muligt at få flere uddannelsespladser under de nuværende forhold, og at der er nogle områder - det gælder bl.a. pædagogområdet, lærerområdet og lægeområdet - hvor det er sådan, at man stadig væk har en adgangsbegrænsning.
Det betragter jeg som en rent politisk konstatering: Man har ikke været i stand til fra regeringen side at komme igennem med at lave en ændring på området, således at der faktisk bliver mulighed for at uddanne flere.
Jeg noterede mig også - og det lyder til at være en fælles overvejelse i de fleste partier i Folketinget - at man har en bevidsthed om og en klar erkendelse af, at problemerne i forhold til den mængde sygeplejersker, der uddannes, og til, hvor mange der er, er store.
Men det er altså ikke noget, der kan løses ved at henvise til, at sygeplejerskerne skal løbe stærkere, eller ved at henvise til, at vi bare skal flytte lidt rundt på dem eller give dem nogle andre opgaver.
Det er virkelig en af de svære opgaver, og jeg ser frem til, at undervisningsministeren ved lejlighed kommer med et forslag til en løsning på nogle af de problemer, for ud over en motivationskampagne og andet er der altså en række andre problemer, som vi også nævnte i vores ordførertale.
Jeg er enig med ministeren og også med hr. Rahbæk Møller i, at det selvfølgelig er de unges eget valg, om de ønsker at vælge den ene, den anden eller den tredje uddannelse.
Men jeg vil jo ikke undlade at nævne, at både regeringen og hr. Rahbæk Møller ved andre lejligheder også her i Folketinget har deltaget i diskussioner om, hvordan man f.eks. kunne tiltrække flere unge inden for det tekniske og naturvidenskabelige område.
Det var et område, hvor Folketinget uden problemer kunne gå ind, til trods for at der ikke er arbejdsløshed på nuværende tidspunkt.
Alt i alt synes vi, at det har været en interessant debat.
Vi kan også konstatere - det er både godt og nogle vil sige skidt - at Venstre og De Konservative stort set har meldt sig fuldstændig ud af en fornuftig diskussion af spørgsmålet om, hvordan man skal løse flaskehalsproblemerne.
Vi må håbe, at de aldrig får magt, som de har agt.
Det er vel det eneste, der er at sige til det.
Jeg vil gerne sige tak til Socialistisk Folkepartis ordfører, hr. Kjeld Rahbæk Møller, både når det gælder støtten til problemstillingen, og når det gælder det forslag til vedtagelse, som vi er fælles om.
Jeg vil også benytte lejligheden til at sige tak til fru Annette Just for en støtte til visse elementer i noget af det, jeg tog frem i min ordførertale, bl.a. spørgsmålet om, hvorvidt det er muligt for arbejdsløse at udnytte den tid uden for de almindelige dagtimer, hvor de ikke skal stå til rådighed - altså om aftenen - til at tage en uddannelse.
Dér synes vi det er på tide, at regeringen lytter til den fornuftige tale fra Enhedslisten, SF, fru Annette Just og andre og prøver at gøre noget ved det problem.
Og så skal man lukke ørerne for De Konservative og Venstre, som til det her spørgsmål ikke har noget at byde på.
Jeg vil sige tak for debatten.